Statsminister Helle Thorning-Schmidt (S) måtte svare på en stribe spørgsmål om USA's aflytninger i Europa, da hun mandag holdt ordinært pressemøde.

Ifølge Helle Thorning-Schmidt er der ikke tegn på, at USA har gennemført "ulovlige" aflytninger i Danmark. Men journalisterne kunne ikke få et klart svar på, om regeringen har givet USA lov til at gennemføre aflytninger.

- Jeg hverken kan eller vil kommentere samarbejdet mellem efterretningstjenesterne, lød det fra Helle Thorning-Schmidt, som tilføjer:

- Der er meget klare regler for aflytning, og dem følger vi til punkt og prikke.

Regeringen er blevet kritiseret for at tage for let på aflytningerne, der blandt andre har ramt Tysklands kansler, Angela Merkel, og ført til skarp kritik af USA fra europæiske politikere.

Thorning har dog afvist at undersøge, om Danmark skulle være blevet aflyttet.

- Vi har ikke grundlag for at tro, at der har været udført ulovlige afhøringsaktiviteter mod Danmark, siger Helle Thorning-Schmidt.

/ritzau/